DA Den Europæiske Unions Tidende C 179/40

Offentliggørelse af en ansøgning om ændring i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

2013/C 179/10

Denne offentliggørelse giver ret til at gøre indsigelse mod ansøgningen om ændringer, jf. artikel 51 i Europa-Parlamentets og Rådets forordning (EU) nr. 1151/2012 (1).

ANSØGNING OM ÆNDRING

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

ANSØGNING OM ÆNDRING I HENHOLD TIL ARTIKEL 9

»JAMÓN DE TREVÉLEZ«

EF-Nr.: ES-PGI-0105-0997-11.05.2012

BGB ( X ) BOB ( )

1. Afsnit i varespecifikationen, som berøres af ændringen

—  Produktets betegnelse — ☒ Varebeskrivelse —  Geografisk område — ☒ Bevis for oprindelse — ☒ Produktionsmetode —  Tilknytning —  Mærkning — ☒ Krav i de nationale bestemmelser — ☒ Andet (anfør nærmere)

2. Type ændring(er)

— ☒ Ændring af enhedsdokument eller resuméark —  Ændring af varespecifikationen for en registreret BOB eller BGB, for hvilken hverken enhedsdokumentet eller resuméet er offentliggjort —  Ændring af varespecifikationen, der ikke medfører nogen ændring af enhedsdokumentet (artikel 9, stk. 3, i forordning (EF) nr. 510/2006) —  Midlertidig ændring af varespecifikationen som følge af de offentlige myndigheders vedtagelse af obligatoriske sundhedsforanstaltninger eller plantesundhedsforanstaltninger (artikel 9, stk. 4, i forordning (EF) nr. 510/2006)

3. Ændring(er)

3.1. Erstatning i hele dokumentet af den traditionelle angivelse »særlig betegnelse« med angivelsen »beskyttet geografisk betegnelse«

BEGRUNDELSE: I artikel 8 i Rådets forordning (EØF) nr. 2081/92 åbnes der mulighed for at anvende angivelserne BOB/BGB eller tilsvarende nationale traditionelle angivelser (de tilsvarende angivelser er offentliggjort med anordning af 25. januar 1994 i Spaniens officielle tidende nr. 23 af 27. januar 1994). Den aktuelle lovgivning åbner ikke mulighed for at anvende de traditionelle nationale angivelser. Kun fællesskabsangivelser eller -symboler er tilladt, som det fremgår af artikel 8, stk. 2, i forordning (EF) nr. 510/2006 af 20. marts 2006. Denne bestemmelse trådte i kraft den 1. maj 2009 og har ingen indflydelse på varer, der allerede var bragt på markedet inden denne dato.

3.2. Varebeskrivelse: Saltindhold (afsnit B: Varebeskrivelse)

I det nuværende stk.:

»Saltindhold: udtrykt i maksimalt natriumkloridindhold på 10 % af tørstof uden fedt analyseret af en tværgående del af skinken udtaget 4 cm fra lårbenshalsen og uden skorpe«,

erstattes ordene »tørstof uden fedt« af »den naturlige prøve«.

BEGRUNDELSE: Til dato er det ikke blevet fastslået, at resultaterne skal baseres på prøvetypen, og da den analyse, der foretages af en tørstofprøve uden fedt, ikke klart fortæller forbrugeren, hvor stor en mængde salt, denne indtager ved at spise produktet, har man valgt en mere realistisk og letforståelig nomenklatur. Ud fra forbrugerens synspunkt bestemmer denne metode mere præcist den salte opfattelse eller ej i forhold til den, der er baseret på en tørstofprøve uden fedt, der på ingen måde svarer til det produkt, der markedsføres.

Som en følge af ændringen af prøvetypen varierer det maksimale indhold af natriumklorid fra 10 % (i tørstof uden fedt) til 5 % (i den naturlige prøve), da »Jamón de Trevélez« er kendetegnet ved en fedtmarmorering (5-10 % afhængigt af skinketypen) og ved et samlet vandindhold på 50 % i gennemsnit.

Den endelige udgave af sætningen ser således ud:

»Saltindhold: udtrykt i maksimalt natriumkloridindhold på 5 % eller derunder af den naturlige prøve analyseret af en tværgående del af skinken udtaget 4 cm fra lårbenshalsen og uden skorpe.«

3.3. Kvalificeringsfasen. Bevis for, at produktet er forarbejdet i området (afsnit D)

I det nuværende stk.:

»Den endelige kvalificering af skinkerne foretages efter en slutkontrol og -verifikation, i løbet af hvilken volumentabet og varigheden af tørringen af skinken, og dens kvalitative egenskaber undersøges, da hver enkelt skinke skal ledsages af det nummererede segl, der blev tildelt ved modtagelsen af produktet.«,

erstattes den sidste del af sætningen »ved modtagelsen af produktet« af »i produktets forarbejdningsfase«.

BEGRUNDELSE: Denne sætning ændres, da den systematiske arbejdstilrettelæggelse har ændret sig. Tidligere blev stemplet påsat i forbindelse med den oprindelige kvalificering af produktet på tidspunktet for modtagelsen af det, og det var nogle gange nødvendigt at bryde nogle af forseglingerne i forarbejdningsfasen efter at have konstateret, at kravene til »Jamón de Trevélez« i sidste ende ikke var opfyldt. I dag tildeles den nummererede forsegling ved den endelige kvalificering af produktet, der finder sted i løbet af forarbejdningsprocessen.

I processens indledende fase er det umuligt at vide, om produktet vil leve op til kravene i varespecifikationen eller ej.

3.4. Produktionsmetode. Fremstillingsmetode (afsnit E). Forarbejdningsfase: Saltning

Følgende stykke ophæves:

»Saltningsprocessen finder udelukkende sted mellem oktober og marts. Afhængigt af de klimatiske forhold kan kontrolorganet imidlertid tillade en forlængelse eller en afkortning af denne periode«.

BEGRUNDELSE: Dette stykke, der forbyder påbegyndelse af forarbejdningen af skinken i april til september, udgår, eftersom den gældende lovgivning om hygiejne og sundhed, nemlig Europa-Parlamentets og Rådets forordning (EF) nr. 853/2004 af 29. april 2004 om særlige hygiejnebestemmelser for animalske fødevarer, kræver, at saltningen finder sted under kontrollerede temperaturforhold for at forhindre udviklingen af sygdomsfremkaldende mikroorganismer. Når disse forhold er kontrollerede, kan forarbejdningen indledes på alle tidspunkter af året. Det er således ikke nødvendigt at indhente en permanent tilladelse fra kontrolorganet for at udvide perioden, da denne ikke længere bestemmes af de klimatiske forhold, eftersom disse er kontrollerede.

3.5. Produktionsmetode. Fremstillingsmetode (afsnit E). Forarbejdningsfase: Efter saltning

I stykket:

»Skinkerne gennemgår dernæst en fase efter saltning, der finder sted i det naturlige miljø og har til formål at sikre en langsom og gradvis udtørring af skinken, hvorved saltet fordeles ensartet i kødets muskelmasse.«

slettes ordene »finder sted i det naturlige miljø«.

BEGRUNDELSE: Den eksisterende lovgivning og alle de undersøgelser, der er foretaget vedrørende denne vigtige fase i fremstillingen af skinken, viser, at »fasen efter saltning« skal finde sted under kontrollerede temperatur- og fugtighedsforhold for på ethvert tidspunkt at sikre, at produktet er uskadeligt.

I stykket:

»Kontrolorganet kan rent undtagelsesvist og afhængigt af de meteorologiske forhold tillade, at processen afvikles ved en kontrolleret temperatur og relativ luftfugtighed (temperatur på mellem 3 og 7 °C og en relativ luftfugtighed på mellem 75 og 85 %). Processen må maksimalt vare 30 dage.«,

slettes følgende sætning: »Kontrolorganet kan rent undtagelsesvist og afhængigt af de meteorologiske forhold tillade, at processen (…)«.

BEGRUNDELSE: Det er ikke kontrolorganet, men den eksisterende lovgivning og alle de undersøgelser, der er foretaget vedrørende denne vigtige fase i fremstillingen af skinken, der viser, at »fasen efter saltning« skal finde sted under kontrollerede temperatur- og luftfugtighedsforhold for på ethvert tidspunkt at sikre, at produktet er uskadeligt, og at kølekæden er ubrudt.

Følgende sætning tilføjes det foregående afsnit: »disse temperatur- og luftfugtighedsforhold udvikler sig i løbet af processen og tilpasser sig gradvist de forhold, der er fremherskende i det naturlige tørrekammer afhængigt af tidspunktet på året«.

BEGRUNDELSE: For at undgå, at kølekæden brydes mellem fasen efter saltning og den naturlige tørring i henhold til bestemmelserne i Europa-Parlamentets og Rådets forordning (EF) nr. 852/2004 af 29. april 2004 om fødevarehygiejne.

Sætningen »Processen må maksimalt vare 30 dage« ændres således: »Processen må maksimalt vare 90 dage.«

BEGRUNDELSE: Det ser ud til, at den periode på 30 dage, der er fastsat i varespecifikationen for fasen efter saltning, er blevet bestemt sammen med saltningsperioden for skinkerne, der kun kunne finde fra oktober til marts og afhængigt af de klimatiske forhold, hvorfor skinkerne skulle befinde sig i fasen efter saltning i mindst 30 dage i de måneder, hvor temperaturen og luftfugtigheden kunne være mere hensigtsmæssige, så den efterfølgende fase, nemlig tørringen, kunne finde sted under ensartede temperatur- og luftfugtighedsforhold.

3.6. Kontrolstruktur (afsnit G)

Titlen på afsnit G »Kontrolstruktur« ændres til: »kontrol af overholdelsen af varespecifikationerne«, og enhver henvisning til den foregående titel i teksten slettes. Følgende stykker tilføjes ligeledes:

»Kontrol af overholdelsen af varespecifikationen inden markedsføringen af produktet udføres i overensstemmelse med Rådets forordning (EF) nr. 510/2006 af 20. marts 2006. Den udpegede kompetente myndighed med ansvar for kontrollen er Dirección General de Calidad, Industrias Agroalimentarias y Producción Ecológica de la Consejería de Agricultura, Pesca y Medio Ambiente de la Junta de Andalucía - C/ Tabladilla, s/n - 41071 Séville - tlf.: +34 955032278 – telefax: +34 955032112 – e-mail: dg-ciape.sscc.capma@juntadeandalucia.es Oplysningerne om de organer, der har ansvaret for kontrollen med overholdelse af de betingelser, der er opstillet i varespecifikationen, kan kontaktes på følgende adresse: http://www.juntadeandalucia.es/agriculturaypesca/portal/areas-tematicas/industrias-agroalimentarias/calidad-y-promocion-agroalimentaria/denominaciones-de-calidad/jamones-y-paletas.html De særlige opgaver er dem, der følger af kontrollen med overholdelsen af varespecifikationen inden markedsføringen af produktet.«

BEGRUNDELSE: tilpasning af den foreslåede tekst for at undgå, at dette stykke forældes.

Den foreslåede tekst indeholder præciseringer vedrørende den kompetente myndighed og henviser til dennes webside, hvor de organer, der kontrollerer overholdelsen af varespecifikationen findes.

3.7. Nationale retlige krav (punkt I)

Dette stykke ændres for at tilpasse det til den lovgivning, der er gældende i øjeblikket, og som omfatter EU-lovgivningen.

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (3)

»JAMÓN DE TREVÉLEZ«

EF-Nr.: ES-PGI-0105-0997-11.05.2012

BGB ( X ) BOB ( )

1. Betegnelse

»Jamón de Trevélez«

2. Medlemsstat eller tredjeland

Spanien

3. Beskrivelse af landbrugsproduktet eller fødevaren

3.1. Produkttype

Kategori 1.2: Kødprodukter (opvarmet, saltet, røget, m.m.)

3.2. Beskrivelse af produktet med betegnelsen i punkt 1

De dyr, der er egnet til produktion af kød, der kan forarbejdes til skinke med den beskyttede geografiske betegnelse »Jamón de Trevélez«, er krydsninger mellem racerne Landrace, Large-White og Duroc-Jersey.

De særlige kendetegn ved skinker med den beskyttede geografiske betegnelse »Jamón de Trevélez« er:

— Afrundet form, hvor hverken skind eller klov afskæres

— Modnes i mindst 14, 17 eller 20 måneder afhængig af vægten af den ferske skinke

— Rød farve og ved afskæring får skinken et skinnende udseende. Fedtet er delvist infiltreret i muskelmassen

— Kødet har en udsøgt, let saltet smag

— Saltindholdet i den naturlige prøve udtrykt i % natriumklorid: ≤ 5. Salttesten strækker sig over en periode på højst en måned at regne fra den dato, hvor skinken opfylder alle specifikationerne for at kunne kvalificeres som»Jamón de Treveléz«.

(analyseret af en tværgående del af skinken udtaget 4 cm fra lårbenshalsen og uden skorpe).

Fedtet har en olieagtig konsistens, er skinnende, hvidgullig og har en behagelig smag.

3.3. Råvarer (kun for forarbejdede produkter)

De køller, der skal forarbejdes til skinke med den beskyttede geografiske betegnelse »Jamón de Trevélez«, stammer fra krydsninger af racerne Landrace, Large-White og Duroc-Jersey.

Ved forarbejdningen af skinker omfattet af den beskyttede betegnelse kan der kun bruges kød, hvis subkutane fedt har følgende karakteristika:

— mindst 1 cm med fedtmarmorering for kødstykker på under 12,3 kg

— mindst 1,5 cm med fedtmarmorering for kødstykker på 12,3 kg til 13,5 kg

— mindst 2 cm for kødstykker på over 13,5 kg.

Kødet stammer fra kastrerede hangrise eller hungrise.

Til fremstilling af skinker med den beskyttede geografiske betegnelse »Jamón de Trevélez« kan kun anvendes køller, hvis pH-værdi i inderlåret (musculus semimembranosus) ligger på mellem 5,5 og 6,4. pH-værdien bestemmes mindst 24 timer efter slagtningen af dyret.

Køllernes vægt i fersk tilstand er på over 11,3 kg.

Transporten af køllerne fra slagteriet til tørrings- og modningsvirksomhederne skal til enhver tid foregå i køretøjer, der opfylder den gældende lovgivning og således, at temperaturen midt i køllen ligger på mellem 1 og 3 °C og under 4 °C i 1 cm's dybde ved ankomsten til saltningsstedet.

Til saltningen anvendes havsalt uden tilsætningsstoffer.

3.4. Foder (kun for produkter af animalsk oprindelse)

Ikke relevant.

3.5. Specifikke etaper af produktionen, som skal finde sted i det afgrænsede geografiske område

1. Saltning

2. Vask

3. Eftersaltning

4. Tørring og modning

3.6. Særlige regler vedrørende udskæring, rivning eller emballering osv

Ikke relevant.

3.7. Specifikke mærkningsregler

Etiketterne skal være forsynet med betegnelsen »Indicación Geográfica Protegida “Jamón de Trevélez” «(Beskyttet geografisk betegnelse »Jamón de Trevélez«).

4. Præcis afgrænsning af det geografiske område

Forarbejdningsområdet for den beskyttede geografiske betegnelse »Jamón de Trevélez« er beliggende i provinsen Granada på de sydvestlige skråninger i Sierra Nevada i den højstbeliggende del af regionen kendt under navnet »Alpujarra«. Det består af det naturlige område, i hvilket bl.a. højden, temperaturen og luftfugtigheden giver produktet de særlige kvalitetsegenskaber, som er blevet kendetegnende for produktet.

Det omfatter områder i mere end 1 200 m's højde i følgende kommuner: Trevélez, Juviles, Busquístar, Pórtugos, La Taha, Bubión, Capileira og Bérchules i provinsen Granada.

Alle kommunerne udgør en del af nationalparken Sierra Nevada, herunder »Alpujarras«.

5. Tilknytning til det geografiske område

5.1. Det geografiske områdes egenart

De særlige organoleptiske egenskaber ved »Jamón de Trevélez« beror på det naturlige miljø (området i middelhøjde i nationalparken Sierra Nevada), hvor den produceres, og som sammen med klimaet og vegetationen er forudsætningen for, at der udvikles en mikrobiologisk flora, som er specifik for produktet. »Jamones de Trevélez« produceres i en højde på mellem 1 200 og 1 900 m dér, hvor egeskovene og en stor del af de endemiske plantearter i Sierra Nevada befinder sig.

Bl.a. højden, temperaturen og luftfugtigheden er faktorer, der i modningsfasen giver produktet de særlige kvalitetsegenskaber, der er blevet kendetegnende for produktet.

De specialiserede fremstillingsmetoder består i at kontrollere varigheden af saltningen af produktet afhængigt af hvert enkelt kødstykkes størrelse, således, at skinken optager en god mængde salt og ikke indeholder for meget. Produktet stabiliseres således og kan gennemgå en lang modningsperiode. Efter fasen efter saltning og under modningsfasen gør en korrekt vurdering af skinkens udseende og konsistens og af de omgivende forhold (temperatur og luftfugtighed) i de forskellige tørringsområder det muligt for producenten at lade skinken gennemgå den gradvise og langvarige modning, der er nødvendig for produktet. I løbet af modningsprocessen sker der to ting, nemlig at kødet flyttes til de mest velegnede områder i tørrekamrene afhængigt af deres vandindhold og deres temperatur, og at de naturlige ventilationssystemer (vinduer) i tørrekamrene åbnes eller lukkes for at opnå den temperatur og den luftfugtighed, der er mest hensigtsmæssig.

5.2. Produktets egenart

Den beskyttede geografiske betegnelse »Jamón de Trevélez« er baseret på produktets særlige omdømme.

»Jamón de Trevélez« er anerkendt som et enestående produkt, der har været knyttet til »Alpujarra« i mere end 200 år, og hvis egenskaber fremhæves i talrige bibliografiske henvisninger fra det 19. århundrede og af anerkendte forfattere i perioden som f.eks. Pedro Antonio de Alarcón, spansk romanforfatter født i Guadix i 1833.

Cervantes kendte ligeledes til disse skinkers eksistens, og han roste deres egenskaber i flere af sine værker.

Gregorio Marañón, spansk forfatter og filosof født i Madrid i 1887, ven med politikeren i Alpujarra, Natalio Rivas, berømmede »Jamón de Trevélez« og roste ligeledes den andalusiske gazpacho med ordene »der manglede kun nogle skiver »jamón de Trevélez« for, at det havde været et næsten perfekt måltid«.

Men den vigtigste historiske henvisning til »Jamón de Trevélez« stammer fra den 12. oktober 1862, hvor hendes majestæt dronning Isabella 2. gav kommunen Trevélez det privilegium at være kongelig hofleverandør og dermed gav tilladelse til, at skinkerne blev forsynet med det kongelige segl, hvorpå der står: »Belønnet af hendes majestæt dronning Isabella 2. i 1862. Trevélez«, hvilket vidner om skinkens kvalitet.

Victoria Eugénie de Montijo, Napoleon den tredjes ægtefælle og kejserlig gemalinde i Frankrig, gjorde »Jamón de Trevélez« kendt uden for Spaniens grænser ved at lade den optræde på hoffets menuer (det berømte franske køkken).

»Jamón de Trevélez'« egenart består i:

— en lang, gradvis og naturlig modning

— et lavt saltindhold, hvis mængde er kontrolleret

— fravær af natriumnitrit (E250) og natriumnitrat (E252) eller andre typer tilsætningsstoffer under tørringen af produktet.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

»Jamón de Trevélez« er anerkendt og har været knyttet til miljøet i Alpujarra alta i mere end 200 år. Lige siden har man opretholdt og videreført den viden og de håndværkstraditioner, der er nedarvet fra generation til generation af skinkeproducenter, håndværkere, der er specialiseret i naturlig tørring, og deres knowhow har således direkte indflydelse på »Jamón de Trevélez« egenskaber.

Slutproduktets egenskaber beror ligeledes på det geografiske miljø og klimaet i regionen, som er beliggende mellem 1 200 m, og toppen af Sierra Nevada, i det kolde område, der får meget sne om vinteren, med vinde fra Sierra Nevada (Cierzo) og kølige temperaturer om sommeren, hvilket muliggør en naturlig tørring af den skinke, der forarbejdes i området, og gør, at den adskiller sig fra andre skinker.

Det er disse miljøforhold med vinterkulde og sommerkølighed, der muliggør en langvarig tørring under naturlige forhold. De gør det muligt at fremstille et produkt med et lavt saltindhold, idet mængden tilpasses hvert enkelt kødstykke, og skinken får den nødvendige tid til at tørre langsomt og gradvist i fri luft i Trevélez uden brug af andre kunstige konserveringsmidler som f.eks. nitritter, da temperaturerne muliggør tørring af produktet under garanteret sikre forhold og bevarer produktets mikrobiologiske og organoleptiske egenskaber.

Henvisning til offentliggørelsen af varespecifikationen

(artikel 5, stk. 7, i forordning (EF) nr. 510/2006 (4)).

Hele teksten til varespecifikationen for betegnelsen kan ses på følgende link:

http://www.juntadeandalucia.es/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/Pliego_modificado_Jamon_Trevelez.pdf

eller direkte på hjemmesiden for Consejería de Agricultura, Pesca y Medio Ambiente (http://www.juntadeandalucia.es/agriculturaypesca/portal) via nedenstående link: »Industrias Agroalimentarias«/»Calidad y Promoción«/»Denominaciones de Calidad«/»Jamones y Paletas«, et link til varespecifikationen, der findes under overskriften kvalitetsbetegnelse.

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af forordning (EU) nr. 1151/2012.

(3) Erstattet af forordning (EU) nr. 1151/2012.

(4) Se fodnote 3.